Varsler ikke andre sykehus etter diagnoseskandalen
I mai skrev VG Nett om psykologen i Telemark som så langt er avslørt i å ha gitt to pasienter feil diagnose. Sykehuset Telemark undersøker nå 116 pasienter på nytt for å se om også de har fått feil diagnose.Sykehuset varslet Helsetilsynet lokalt i Telemark da de oppdaget det voldsomme omfanget av skandalen i midten av mai. Men hos fylkeslegen i Telemark har de så langt hatt liten fremdrift i saken, snart tre uker etterpå. - Vi har sendt et brev til sykehuset med en rekke spørsmål som vi ønsker svar på. Det er spørsmål som dreier seg om rutinene ved sykehuset, sier fylkeslege Steinar Aase til VG Nett.I løpet av de tre ukene omfanget av saken har vært kjent har fylkeslegen fått opplyst at psykologen har flyttet til et nytt fylke. - Vi har varslet fylkesmannen i det aktuelle fylket om at vi har åpnet tilsynssak mot psykologen, Aase. Men fylkeslegen vil ikke varsle andre arbeidsgivere som psykologen har hatt i Norge eller fylkesmenn i andre fylker han har jobbet for. - Vi har ikke orientert noen andre arbeidsgivere. Hvorfor skulle vi gjøre det? Så langt har vi ikke påvist at han har gjort noe galt. Det er det sykehuset som sier og vi må gjøre våre egne undersøkelser. Det er en erfaren psykolog som ikke har hatt noen klagesaker tidligere.- Bør ikke hensynet til pasientene gå foran når han kan ha gitt 116 pasienter feil diagnose? - Det er ikke noe grunnlag for å suspendere psykologen. Vi har ingen grunn til å tro at han kan gi feil diagnose til andre pasienter. Han kan selvfølgelig fortsette i sitt yrke, sier Aase. Fylkeslegen vil heller ikke opplyse til VG Nett hvilket fylke psykologspesialisten har flyttet til.Fylkeslegen anslår at behandlingstiden for tilsynssaken mot psykologen vil bli på minst 5-6 måneder. - Dette er en unormalt omfattende sak, så vi vil nok bruke ytterligere tid utover det, sier Aase. VG Nett har siden saken blitt kjent jevnlig hatt kontakt med fylkeslegen for å sjekke fremdriften i saken. - Det er ikke noen grunn til å regne med fremdrift her fra uke til uke. Det vil ta mange måneder å avgjøre denne saken, sier Aase. Pasienthensyn Helsepolitisk talsmann Per Arne Olsen (Frp) mener det er håpløst at psykologens historikk ikke blir nærmere gått etter i sømmene. - Fylkeslegen har to hensyn å ta: Hensynet til pasienten eller hensynet til legen. Da må pasienten være det viktigste, sier Olsen. Han mener det er en selvfølge at fylkeslegen varsler både tidligere arbeidsgivere og andre aktuelle fylkesmenn. - Vi skal ikke drive noen heksejakt, men det er helt avgjørende for helsevesenet at folk har tillit til det de driver med. Da må vi sørge for at vi kommer helt til bunns i saker som dette, sier Frp-nestlederen.Statssekretær Robin Kåss i Helse- og omsorgsdepartementet er enig med Olsen og mener det er fylkeslegens oppgave å sørge for å få alle fakta på bordet. - Hva tenker du om at fylkeslegen ikke varsler tidligere arbeidsgivere eller andre aktuelle fylkesmenn? - Det er noe vi må se på. Det bør være et tema når denne typen saker blir gransket av tilsynsmyndighetene. Det er viktig at vi kommer til bunns i denne saken, sier Kåss.Han vil imidlertid ikke gripe inn og instruere fylkeslegen til å utvide varslingen. - Dette er en vurdering som fylkeslegen og Helsetilsynet må gjøre. Tilsynsmyndighetene i Norge er uavhengige og vi. Men vi sender politiske signaler til sykehuset hvor vi gjør det klart at det er viktig at det er full åpenhet om saken overfor tilsynsmyndigheter, pasienter og presse, sier Kåss. Han varsler at det kan bli gjort endringer i varslingsplikten når meldingen om pasientsikkerhet kommer i løpet av dette året. - Vi vil se på om det er justeringer i regelverk og praksis som vi ser oss nødt til å rette opp, sier Robin Kåss.
Fylkeslegen i Telemark vil verken varsle tidligere arbeidsgivere eller andre fylkesleger om psykologen som kan ha gitt 116 pasienter feil diagnose.